b'\n_START_ARTICLE_\nJono Basanavi\xc4\x8diaus gatv\xc4\x97 (Vilnius)\n_START_PARAGRAPH_\nJono Basanavi\xc4\x8diaus gatv\xc4\x97\xc2\xa0\xe2\x80\x93 daugiausia XX a. pr. reprezentaciniais namais u\xc5\xbestatyta Vilniaus gatv\xc4\x97, kuria prasideda kelias, ved\xc4\x99s i\xc5\xa1 Vilniaus \xc4\xaf vakarus. Ji kyla nuo Pylimo ir Trak\xc5\xb3 gatvi\xc5\xb3 sankirtos \xc4\xaf kaln\xc4\x85.\n_START_SECTION_\nPavadinimas\n_START_PARAGRAPH_\nGatv\xc4\x97 buvo vadinama Pogulianskaja arba Wielka Pohulianka iki 1941\xc2\xa0m. 1941 metais vykdytas vard\xc5\xb3 keitimas, ir \xc5\xa1i gatv\xc4\x97 pavadinta Stalino prospektu.  Atk\xc5\xabrus Lietuvos Nepriklausomyb\xc4\x99 ir norint pagerbti Lietuvai nusipelniusius \xc5\xbemones, gatvei suteiktas Nepriklausomyb\xc4\x97s signataro, daktaro Jono Basanavi\xc4\x8diaus vardas.\n_START_SECTION_\nArchitekt\xc5\xabra ir d\xc4\x97mesio verti namai\n_START_PARAGRAPH_\nAuk\xc5\xa1\xc4\x8diausioje gatv\xc4\x97s vietoje yra \xc5\xa0v. Konstantino ir Michailo, kitaip Romanov\xc5\xb3 cerkv\xc4\x97 (J. Basanavi\xc4\x8diaus g. 27), pastatyta Romanov\xc5\xb3 dinastijos trij\xc5\xb3 \xc5\xa1imt\xc5\xb3 met\xc5\xb3 jubiliejaus proga 1913\xc2\xa0m._NEWLINE_Nr. 13\xc2\xa0\xe2\x80\x93 teatro r\xc5\xabmai\xc2\xa0\xe2\x80\x93 vienas reik\xc5\xa1mingiausi\xc5\xb3 XX a. pr. kult\xc5\xabrin\xc4\x97s paskirties pastat\xc5\xb3 Vilniuje. Pastatytas 1912\xe2\x80\x931913\xc2\xa0m., architektai Vaclovas Michnevi\xc4\x8dius (lenk. Wac\xc5\x82aw Michniewicz) ir Aleksandras Par\xc4\x8devskis. J\xc5\xb3 stilius siejasi su baroko ir romanti\xc5\xa1k\xc4\x85ja architekt\xc5\xabra. 1925\xe2\x80\x931929\xc2\xa0m. \xc4\x8dia veik\xc4\x97 lenk\xc5\xb3 teatras \xe2\x80\x9eReduta\xe2\x80\x9c, vadovaujamas Juliuszo Osterwos. 1948\xe2\x80\x931974\xc2\xa0m. r\xc5\xabmuose veik\xc4\x97 operos ir baleto teatras, nuo 1986\xc2\xa0m. juose veikia Lietuvos rus\xc5\xb3 dramos teatras._NEWLINE_Nr. 18\xc2\xa0\xe2\x80\x93 neogotikinio stiliaus namas (1897\xe2\x80\x931900). Pirmojo pasaulinio karo prad\xc5\xbeioje \xc4\x8dia buvo \xc4\xafsik\xc5\xabrusi lietuvi\xc5\xb3 gimnazija. Name 1917\xe2\x80\x931923\xc2\xa0m. gyveno \xc5\xbeymus pranc\xc5\xabz\xc5\xb3 ra\xc5\xa1ytojas Romanas Gary (Romain Gary, 1914\xe2\x80\x931980). 2007\xc2\xa0m. buvo pastatytas paminklas Romano Gary knygos persona\xc5\xbeui._NEWLINE_Nr. 19\xc2\xa0\xe2\x80\x93 Bulot\xc5\xb3 namas. Priklaus\xc4\x97 lietuvi\xc5\xb3 visuomenininkui, politikui ir advokatui Andriui Bulotai, Jis advokatavo 1912\xe2\x80\x931915\xc2\xa0m. Vilniuje, buvo lietuvi\xc5\xa1kos spaudos bendradarbis, Mason\xc5\xb3 lo\xc5\xbe\xc4\x97s narys. Per pirm\xc4\x85j\xc4\xaf pasaulin\xc4\xaf kar\xc4\x85 su \xc5\xbemona Aleksandra ir ra\xc5\xa1ytoja \xc5\xbdemaite, kuri gyveno \xc4\x8dia 1914\xe2\x80\x931915\xc2\xa0m., apva\xc5\xbeiavo apie \xc5\xa1imt\xc4\x85 JAV ir Kanados miest\xc5\xb3 bei surinko ma\xc5\xbedaug 50 t\xc5\xabkst. doleri\xc5\xb3 karo pab\xc4\x97g\xc4\x97liams. Jis globojo \xc5\xbdemait\xc4\x99, v\xc4\x97liau i\xc5\xa1leido jos ra\xc5\xa1tus (4 t.).  Sovietai band\xc4\x97 patraukti Bulot\xc4\x85 savon pus\xc4\x97n, bet jis laik\xc4\x97si palyginti neutraliai. U\xc5\xbe\xc4\x97m\xc4\x99 Lietuv\xc4\x85, naciai 1941\xc2\xa0m. j\xc4\xaf su \xc5\xbemona su\xc5\xa1aud\xc4\x97 Auk\xc5\xa1tuosiuose Paneriuose. Namas statytas XIX a. pab., namo stilius \xe2\x80\x93 modernas._NEWLINE_Netoli Romanov\xc5\xb3 cerkv\xc4\x97s nuo 1800\xc2\xa0m. buvo evangelik\xc5\xb3 kapin\xc4\x97s. XX a. \xc5\xa1e\xc5\xa1tame de\xc5\xa1imtmetyje jos paverstos parku: i\xc5\xa1liko tik chirurgijos profesoriaus Jono Frydricho Ni\xc5\xa1ovskio klasicistinis mauzoliejus (1816 arba 1819 m.). Manoma, kad evangelik\xc5\xb3 kapin\xc4\x97se buvo palaidotas 1839 m. nu\xc5\xbeudytas Simonas Konarskis, kovotojas prie\xc5\xa1 caro vald\xc5\xbei\xc4\x85, kurio su\xc5\xa1audymo vietoje nuo 1924\xc2\xa0m. stovi paminklinis akmuo (\xc4\xaf pietvakarius nuo kapini\xc5\xb3, netoli Antano Vivulskio gatv\xc4\x97s)._NEWLINE_Nr. 44/43\xc2\xa0\xe2\x80\x93 miesto sargybin\xc4\x97. V\xc4\x97lyvojo klasicizmo (ampyro) stiliaus pastatas (1819 m.), statytas pagal tipin\xc4\xaf caro laik\xc5\xb3 projekt\xc4\x85 (dar viena sargybin\xc4\x97, pastatyta pagal ta pat\xc4\xaf projekt\xc4\x85, i\xc5\xa1likusi Liepkalnio gatv\xc4\x97je); greta buvo Vilniaus rib\xc4\x85 \xc5\xbeymintys stulpai. I\xc5\xa1 gatv\xc4\x97s \xc4\xafrengta platforma kareiviams rikiuotis, viduje dvi patalpos\xc2\xa0\xe2\x80\x93 karininkams ir kareiviams._NEWLINE_Konarskio ir Jovaro g. kampe i\xc5\xa1likusi ma\xc5\xbeut\xc4\x97 barokin\xc4\x97 \xc5\xa0v. Hiacinto (Jackus) koplyt\xc4\x97l\xc4\x97. Ji \xc4\x8dia pastatydinta dominikon\xc5\xb3 1762\xc2\xa0m. (\xc5\xa0v. Jackus buvo XIII a. domininkon\xc5\xb3 misionierius). Apnykusi koplyt\xc4\x97l\xc4\x97 restauruota 1843\xc2\xa0m., 1901\xc2\xa0m. ir 1998\xc2\xa0m.; per 1901\xc2\xa0m. restauracij\xc4\x85 pastatyta varin\xc4\x97 \xc5\xa1ventojo statula (skulpt. Boleslovas Baliukevi\xc4\x8dius)._NEWLINE_Vivulskio g. 18 buvo \xc5\xbeyd\xc5\xb3 kalbos ir mokslinis institutas JIVO, \xc4\xafsik\xc5\xabr\xc4\x99s \xc5\xa1ioje vietoje 1933\xc2\xa0m. Jo pastatas nei\xc5\xa1liko. Po Antrojo pasaulinio karo JIVO perkeltas \xc4\xaf Niujork\xc4\x85; dalis instituto rinkini\xc5\xb3 i\xc5\xa1saugota Vilniuje.'